Industry rotation in equity markets
Authors: Μαλαφούρης Βασίλειος 
Published: September 2021

Βασικός στόχος της διατριβής είναι η αξιολόγηση της σημασίας των κλαδικών χαρτοφυλακίων στην επιλογή χαρτοφυλακίου και γενικότερα στη βέλτιστη κατανομή κεφαλαίων. Τα Κεφάλαια 1 και 2 παρέχουν μία εισαγωγή στο θέμα και τη σχετική βιβλιογραφία.Στο Κεφάλαιο 3 αξιολογούμε τις επενδυτικές στρατηγικές «ορμής» ή «σχετικής ισχύος» σε κλαδικά χαρτοφυλάκια 18 αναπτυγμένων χρηματιστηριακών αγορών. Οι επενδυτικές στρατηγικές που βασίζονται στην ορμή των χρηματιστηριακών τιμών θεωρούνται από πολλούς ερευνητές και επαγγελματίες ως «δωρεάν γεύμα». Τα ευρήματά μας δεν καταδεικνύουν κάτι τέτοιο. Οι στρατηγικές σχετικής ισχύος, κάποτε αρκετά κερδοφόρες, εμφανίζονται λιγότερο αποτελεσματικές τα τελευταία χρόνια. Επιπροσθέτως, επενδυτές που ακολουθούν τις συγκεκριμένες στρατηγικές μπορεί να βιώσουν σημαντικές και μη αναστρέψιμες απώλειες ακόμα και κάτω από ευνοϊκές συνθήκες για τις χρηματιστηριακές αγορές. Εντούτοις, αν αποκλειστούν οι ανοικτές πωλήσεις, οι στρατηγικές σχετικής ισχύος υπεραποδίδουν, τόσο πριν, όσο και μετά την προσαρμογή για τον αναλαμβανόμενο κίνδυνο.Στο Κεφάλαιο 4 μελετάμε το πρόβλημα επιλογής χαρτοφυλακίου ενός επενδυτή του οποίου το σύνολο επενδυτικών επιλογών είναι μεταβλητό στο χρόνο και απαρτίζεται από κλαδικά χαρτοφυλάκια Η.Π.Α. με διαφορετική απόδοση και κίνδυνο σε περιόδους με θετικές και αρνητικές οικονομικές προοπτικές. Για τη μοντελοποίηση των τιμών των κλαδικών χαρτοφυλακίων και των μεταβλητών που χαρακτηρίζουν την οικονομία, χρησιμοποιήθηκε ένα διανυσματικό αυτοπαλίνδρομο υπόδειγμα. Το εύρημα ότι, κάτω από διαφορετικές οικονομικές συνθήκες, υπάρχουν σημαντικές διαφοροποιήσεις τόσο όσον αφορά την απόδοση αλλά και όσον αφορά τον κίνδυνο καταδεικνύουν ότι υπάρχουν επιπτώσεις για επενδυτές με κοντινούς αλλά και μακρινούς επενδυτικούς ορίζοντες. Από την εμπειρική μελέτη προκύπτει ότι σε κοντινούς ορίζοντες, το βέλτιστο χαρτοφυλάκιο συγκεντρώνεται σε «αμυντικούς» κλάδους, ενώ η επένδυση σε «επιθετικούς» κλάδους αυξάνεται όσο αυξάνεται ο επενδυτικός ορίζοντας. Από την «εκτός-δείγματος» αξιολόγηση του υποδείγματος προκύπτει ότι υπάρχουν σημαντικά οφέλη για έναν επενδυτή όταν αναπροσαρμόζει το στρατηγικό του χαρτοφυλάκιο ως απάντηση στη μεταβολή των οικονομικών προοπτικών. Τα οφέλη δε αυτά είναι πιο εμφανή σε περιόδους με σημαντική αβεβαιότητα και μεταβλητότητα όπως η δεκαετία του 2000. Στο Κεφάλαιο 5 αξιολογούμε το κατά πόσον το Μαρκοβιανό υπόδειγμα αλλαγών μεταξύ διαφορετικών καθεστώτων μπορεί να προβλέψει τα σημεία καμπής των χρηματιστηριακών κύκλων. Πιο συγκεκριμένα, αξιολογούμε μια επενδυτική στρατηγική επί κλαδικών χαρτοφυλακίων Η.Π.Α. όπου η αναδιάρθρωση του χαρτοφυλακίου λαμβάνει χώρα μετά την αναγνώριση σημείων καμπής στη χρηματιστηριακή αγορά. Το χαρτοφυλάκιο επενδύεται σε «επιθετικούς» κλάδους όταν αναμένεται άνοδος των τιμών των μετοχών και σε «αμυντικούς» κλάδους όταν αναμένεται πτώση των τιμών των μετοχών. Αρχικά, η εμπειρική αξιολόγηση που επιχειρούμε αφορά ομογενή υποδείγματα όπου οι πιθανότητες μετάβασης και οι παράμετροι του υποδείγματος είναι σταθερές. Στη συνέχεια αξιολογούμε το ετερογενές υπόδειγμα όπου οι πιθανότητες μετάβασης αλλά και οι παράμετροι του υποδείγματος εξαρτώνται από μεταβλητές που χαρακτηρίζουν την οικονομία όπως για παράδειγμα επιτόκια, μεταβλητές επί της καμπύλης επιτοκίων, αλλά και μεταβλητές αποτίμησης χρηματιστηριακών δεικτών.